Հավելված

ՀՀ Սյունիքի մարզի Սիսիանի համայնքի ավագանու   
2019թ. մայիսի 23-ի թիվ 42-Ա որոշման

**Կ Ա Ն Ո Ն Ա Դ Ր ՈՒ Թ Յ ՈՒ Ն**

***(ՆՈՐ ԽՄԲԱԳՐՈՒԹՅԱՄԲ)***

***ՍԻՍԻԱՆ ՔԱՂԱՔԻ «ԱՂՎԱՆ ՄԻՆԱՍՅԱՆԻ ԱՆՎԱՆ   
ՄԱՆԿԱՊԱՏԱՆԵԿԱՆ ՍՏԵՂԾԱԳՈՐԾՈՒԹՅԱՆ ԿԵՆՏՐՈՆ»***  ***ՀԱՄԱՅՆՔԱՅԻՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆ***

ՀՀ Սյունիքի մարզ   
Ք. Սիսիան 2019թ.

1. **ԸՆԴՀԱՆՈԻՐ ԴՐՈՒՅԹՆԵՐ**
2. Սիսիան քաղաքի «Աղվան Մինասյանի անվան մանկապատանեկան ստեղծագործության կենտրոն» համայնքային ոչ առևտրային կազմակերպությունը (այսուհետ` Կազմակերպություն, պետական գրանցման համարը՝ 88.210.00892) հանդիսանում է «Սիսիանի համայնքի մանկական արվեստի դպրոց» համայնքային ոչ առևտրային կազմակերպության (պետական գրանցման համարը՝ 88.210.00905) իրավահաջորդը և «Սիսիանի համայնքի մանկական արվեստի դպրոց» համայնքային ոչ առևտրային կազմակերպության իրավունքներն ու պարտականություններն անցնում են Սիսիան քաղաքի «Աղվան Մինասյանի անվան մանկապատանեկան ստեղծագործության կենտրոն» համայնքային ոչ առևտրային կազմակերպությանը՝ փոխանցման ակտին համապատասխան:
3. Կազմակերպությունը շահույթ ստանալու նպատակ չհետապնդող, իրավաբանական անձի կարգավիճակ ունեցող, կրթադաստիարակչական ծրագրեր իրականացնող համայնքային ոչ առևտրային կազմակերպություն է:
4. Կազմակերպությունն իր գործունեության ընթացքում ղեկավարվում է Հայաստանի Հանրապետության Սահմանադրությամբ, սույն կանոնադրությամբ և ոլորտը կարգավորող այլ օրենքներով ու իրավական ակտերով:
5. Կազմակերպության հիմնադիրը Սիսիանի համայնքն է (այսուհետ՝ Համայնք)՝ ի դեմս Սիսիանի համայնքի ավագանու (այսուհետ՝ Հիմնադիր), իսկ հիմնադրի կողմից, որպես համայնքային կազմակերպության կառավարումն իրականացնող լիազորված համայնքային մարմին հանդիսանում է Սիսիանի համայնքի ղեկավարը, որի ենթակայությանն է հանձնվում Կազմակերպությունը։
6. Կազմակերպության գտնվելու վայրն է ՀՀ Սյունիքի մարզ, ք. Սիսիան, Չարենցի 5:
7. Կազմակերպությունը, որպես սեփականություն, ունի առանձնացված գույք և իր պարտավորությունների համար պատասխանատու է այդ գույքով: Կազմակերպությունը կարող է իր անունից ձեռք բերել ու իրականացնել գույքային և անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող:
8. Կազմակերպությունն ունի Հայաստանի Հանրապետության զինանշանի պատկերով և իր` հայերեն անվամբ կլոր կնիք, ձևաթղթեր, խորհրդանիշ և այլ անհատականացման միջոցներ:
9. Կազմակերպությունն ունի ինքնուրույն հաշվեկշիռ և բանկային հաշիվ:
10. Կազմակերպությունն այլ կազմակերպության հիմնադիր կամ մասնակից կարող է հանդիսանալ միայն Հիմնադրի որոշմամբ:
11. Կազմակերպությունը Հայաստանի Հանրապետության օրենսդրությամբ սահմանված կարգով կարող է համագործակցել օտարերկրյա կրթական կազմակերպությունների և կազմակերպությունների հետ:
12. Կազմակերպությունում չեն թույլատրվում քաղաքական և կրոնական կազմակերպությունների ստեղծումն ու գործունեությունը:
13. **ԿԱԶՄԱԿԵՐՊՈՒԹՅԱՆ ԳՈՐԾՈՒՆԵՈՒԹՅԱՆ ԱՌԱՐԿԱՆ ԵՎ ՆՊԱՏԱԿԸ**
14. Կազմակերպության գործունեության առարկան և նպատակները սովորողների ազատ ժամանցի կազմակերպման միջոցով նրանց հետաքրքրությունների զարգացման համար պայմաններ ստեղծելն է, նրանց հոգևոր, ստեղծագործական ունակությունների, գեղագիտական, ֆիզիկական զարգացումը և կիրառական գիտելիքների ձևավորումը:
15. Կազմակերպությունն ապահովում է սաների նախասիրությունների, ունակությունների զարգացումը, երեխաների առողջության պահպանումն ու ամրապնդումը և վարքի շեղումների կանխարգելումը:
16. Կազմակերպության գործունեությունը հիմնվում է ժողովրդավարության և մարդասիրության, հանրամատչելիության, ազգային և համամարդկային արժեքների զուգորդման, անձի ազատ զարգացման, ինքնավարության և կրթության աշխարհիկ բնույթի սկզբունքների վրա:
17. Կազմակերպության հիմնական խնդիրներն են`

ա) մինչև 18 տարեկան սովորողների ստեղծագործական ունակությունների զարգացումը, հոգևոր, գեղագիտական և ֆիզիկական դաստիարակության ապահովումը` հաշվի առնելով նրանց պահանջմունքները, հետաքրքրությունները, հակումներն ու ընդունակությունները,

բ) մասնագիտական կողմնորոշման համար նպաստավոր պայմանների ստեղծումը,

գ) սովորողների հանգստի և ժամանցի կազմակերպումը, արդյունավետ պայմանների ապահովումը,

դ) դպրոցում ստացած գիտելիքների ամրապնդումն ու խորացումը, սովորողների տեսական գիտելիքների և գործնական ունակությունների փոխադարձ կապի ամրապնդումը, նրանց կարողությունների, հմտությունների և ձեռներեցության զարգացումը,

ե) համակողմանիորեն և ներդաշնակ զարգացած, հայրենասիրության, պետականության և մարդասիրության ոգով դաստիարակված անձի ձևավորումը:

1. Կազմակերպությունը կարող է զբաղվել Հիմնադրի կողմից սահմանված ձեռնարկատիրական գործունեության հետևյալ տեսակներով՝

ա) պարարվեստի (ժողովրդական և ժամանակակից) ուղղությամբ լրացուցիչ կրթադաստիարակչական ծրագրերի իրականացում,   
բ) կիրառական (հելունագործություն, ուլունքագործություն, դեկորացիաների ձևավորում) գիտելիքների ձեռքբերման ուղղությամբ լրացուցիչ կրթադաստիարակչական ծրագրերի իրականացում,

գ) համակարգչային ծրագրերի և լեզուների ուսուցման կազմակերպում,

դ) ճամբարների կազմակերպում,

ե) սպորտային միջոցառումների, ներկայացումների և համերգների կազմակերպում, կրթական գործունեություն, ինչպես նաև այլ ուսուցման խմբերի վճարովի ծառայությունների մատուցում:

Ձեռնարկատիրական գործունեության իրականացման համար (ոչ առևտրային կազմակերպությունը) իրավունք ունի ստեղծել տնտեսական ընկերություններ կամ լինել նրանց մասնակից։

Լիցենզավորման ենթակա գործունեության տեսակներով Կազմակերպությունը կարող է զբաղվել լիցենզիայի հիման վրա։

1. **ԿԱԶՄԱԿԵՐՊՈՒԹՅԱՆ ՏԵՍԱԿԸ ԵՎ ՈՒՍՈՒՄՆԱԴԱՍՏԻԱՐԱԿՉԱԿԱՆ   
   ԳՈՐԾՈՒՆԵՈՒԹՅՈՒՆԸ**
2. Կազմակերպությունը իր տեսակով մանկապատանեկան արվեստի դպրոց է, որն իր ուղղությանը համապատասխան, իրականացնում է կրթադաստիարակչական ծրագրեր՝ համաձայն իր կանոնադրությանը:
3. Կազմակերպությունում ուսումնադաստիարակչական աշխատանքները կազմակերպվում են ուսումնական պլանների, ուսումնական ծրագրերի և ժամանակացույցին համապատասխան:
4. Կազմակերպությունը մշակում է գործունեության իր ծրագրերը՝ հաշվի առնելով սաների հետաքրքրություններն ու հակումները, ընտանիքի և կրթական համակարգի պահանջները:
5. Սաներն ընդգրկվում են Կազմակերպության նույն կամ տարբեր տարիքի միավորումներում (խմբակ, ակումբ, մարզական խումբ, դասարան և այլն): Յուրաքանչյուր սան իրավունք ունի ընդգրկվելու տարբեր միավորումներում:
6. Սիսիանի համայնքի բյուջեից ֆինանսավորվող բոլոր միավորումներում (խմբակներում, դասարաններում և այլն) պարապմունքները պետք է լինեն շաբաթական 2-3 անգամ, ընդ որում, յուրաքանչյուր միավորումում պետք է ընդգրկվի առնվազն 7-12 երեխա:
7. Կազմակերպությունը գործում է ամբողջ տարվա ընթացքում, ուսումնական տարին սկսվում է սեպտեմբերի 1-ից: Ուսումնական տարվա տևողությունը սահմանվում է 34-40 շաբաթ:
8. Աշնանային, ձմեռային և գարնանային արձակուրդները սահմանվում են ՀՀ կրթության և գիտության նախարարության կողմից` պետական հանրակրթական ուսումնական հաստատությունների համար սահմանված ժամանակացույցին համապատասխան:
9. Ելնելով մասնագիտական առանձնահատկություններից և շենքային պայմաններից համայնքի ղեկավարի որոշմամբ կարող է սահմանվել վեցօրյա ուսումնական շաբաթ:
10. Ուսումնադաստիարակչական աշխատանքների կազմակերպման հիմնական ձևերն են անհատական և խմբային պարապմունքները, որոնց տևողությունը 40 կամ 45 րոպե է:
11. Կազմակերպությունում գործում է սովորողների գնահատման 10 միավորային համակարգ:
12. Ուսումնական տարին բաժանվում է կիսամյակների: Սովորողների ընթացիկ գնահատականների հիման վրա ձևավորվում են 1-ին կիսամյակային, իսկ տարեվերջին փոխադրական ստուգարքների ու քննությունների արդյունքով` 2-րդ կիսամյակային և տարեկան գնահատականները:
13. **ԿԱԶՄԱԿԵՐՊՈՒԹՅԱՆ ԿԱՌԱՎԱՐՈՒՄԸ**
14. Կազմակերպության կառավարումն իրականացնում են Հիմնադիրը, դրա լիազորած համայնքային մարմինը և Կազմակերպության գործադիր մարմինը՝ տնօրենը, որը պաշտոնի նշանակվում և պաշտոնից ազատվում է օրենքով սահմանված կարգով: Կազմակերպության լիազորված համայնքային մարմնի ղեկավարը, Կազմակերպության գործադիր մարմինը, նրա տեղակալները Կազմակերպության անունից հանդես գալիս պետք է գործեն բարեխղճորեն և ողջամիտ՝ ի շահ իրենց կողմից ներկայացվող Կազմակերպության։
15. Կազմակերպության կրթադաստիարակչական աշխատանքների արդյունավետ կազմակերպման նպատակով ձևավորվում է խորհրդակցական մարմին՝ մանկավարժական խորհուրդ: Մանկավարժական խորհուրդն իր լիազորության սահմաններում քննարկում և առաջարկություններ է ներկայացնում՝

ա) Կազմակերպության կանոնադրության վերաբերյալ,

բ) Կազմակերպության գործունեության հիմնական ուղղությունների և կրթական ծրագրերի, առաջադրված խնդիրների իրականացման ձևերի ու միջոցների վերաբերյալ,

գ) ուսումնական պլանների ու ծրագրերի վերաբերյալ՝ ելնելով Կազմակերպության հիմնական խնդիրներից, նպատակներից, կադրային և նյութական հնարավորություններից, սաների ու նրանց ծնողների հետաքրքրություններից,

դ) լրացուցիչ կրթական ծրագրեր, առաջավոր փորձի տարածման վերաբերյալ,

ե) մանկավարժական աշխատողների որակավորման բարձրացման և խրախուսման վերաբերյալ:

Կազմակերպության մանկավարժական խորհրդի կազմում ընդգրկվում են մանկավարժական աշխատողները: Մանկավարժական խորհրդի կազմում կարող են ընդգրկվել նաև հիմնադրի և սաների ծնողական ներկայացուցիչներ:

Մանկավարժական խորհրդի նիստը հրավիրվում է առնվազն եռամսյակը մեկ անգամ: Մանկավարժական խորհրդի որոշումներն ընդունվում են ձայների պարզ մեծամասնությամբ: Մանկավարժական խորհրդի նիստերը նախագահում է Կազմակերպության տնօրենը:

1. Կազմակերպության Հիմնադիրն ունի Կազմակերպության գործունեությանը և կառավարմանը վերաբերող ցանկացած հարց վերջնական լուծելու իրավունք՝ բացառությամբ օրենքով նախատեսված դեպքերի:
2. Կազմակերպության Հիմնադրի բացառիկ լիազորություններն են՝

ա) Կազմակերպության հիմնադրումը,

բ) Կազմակերպության գործունեության առարկայի և նպատակների սահմանումը,

գ) Կազմակերպության օրինակելի կանոնադրության հաստատումը և դրանում փոփոխությունների կատարումը,

դ) Կազմակերպության վերակազմակերպումը և լուծարումը,

ե) Հայաստանի Հանրապետության օրենսդրությամբ և սույն կանոնադրությամբ նախատեսված այլ հարցերի լուծումը:

1. Համայնքի ղեկավարը իրականացնում է Կազմակերպության ընդհանուր կառավարումը, ապահովում է նրա բնականոն գործունեությունը և պատասխանատվություն է կրում դրանց չկատարման կամ ոչ պատշաճ կատարման համար:
2. Համայնքի ղեկավարը՝

ա) վերահսկողություն է իրականացնում Կազմակերպության գործունեության նկատմամբ,

բ) կասեցնում կամ ուժը կորցրած է ճանաչում Կազմակերպության տնօրենի Հայաստանի Հանրապետության օրենսդրության պահանջներին հակասող հրամանները, հրահանգներն ու ցուցումները,

գ) լսում է Կազմակերպության գործունեության մասին հաշվետվություններ, քննում դրա գործունեության վերստուգման արդյունքները,

դ) վերահսկողություն է իրականացնում Կազմակերպությանն ամրացված համայնքային սեփականության օգտագործման և պահպանության նկատմամբ,

ե) վերահսկողություն է իրականացնում Կազմակերպության սեփականության պահպանության նկատմամբ, իսկ օրենքով, Հիմնադրի որոշմամբ կամ Կազմակերպության կանոնադրությամբ նախատեսված դեպքերում համաձայնություն է տալիս իր գույքի օտարման կամ վարձակալության հանձնման համար,

զ) հաստատում է Կազմակերպության տարեկան հաշվետվությունները և տարեկան հաշվեկշիռը,

է) իրականացնում է օրենքով, Հիմնադրի որոշումներով և Կազմակերպության կանոնադրությամբ նախատեսված այլ գործառույթներ,

ը) հաստատում է Կազմակերպության տարեկան ծախսերի նախահաշիվը:

1. Կազմակերպության տնօրենն իրականացնում է Կազմակերպության ընթացիկ գործունեության ղեկավարումը: Տնօրենն օրենքներով, Հիմնադրի և համայնքի ղեկավարի որոշումներով ու կարգադրություններով, սույն կանոնադրությամբ և իրեն վերապահված լիազորությունների սահմաններում, ղեկավարում է Կազմակերպության գործունեությունն ու կրում պատասխանատվություն օրենքների, այլ իրավական ակտերի, հիմնադրի կամ համայնքի ղեկավարի իրավական ակտերի, սույն կանոնադրության և կնքված պայմանագրերի՝ պահանջները չկատարելու կամ ոչ պատշաճ կատարելու համար:
2. Տնօրենը՝

ա) առանց լիազորագրի հանդես է գալիս Կազմակերպության անունից, ներկայացնում նրա շահերը և կնքում է գործարքներ,

բ) նախագահում է Կազմակերպության մանկավարժական խորհրդի նիստերը,

գ) Հայաստանի Հանրապետության օրենսդրությամբ, հիմնադրի և համայնքի ղեկավարի իրավական ակտերով և սույն կանոնադրությամբ սահմանված կարգով տնօրինում է Կազմակերպության գույքը, այդ թվում՝ ֆինանսական միջոցները,

դ) տալիս է Կազմակերպության անունից հանդես գալու լիազորագրեր, այդ թվում՝ վերալիազորման իրավունքով լիազորագրեր,

ե) աշխատանքի նշանակում ու աշխատանքից ազատում է Կազմակերպության աշխատողներին, նրանց նկատմամբ կիրառում խրախուսման միջոցներ և նշանակում կարգապահական տույժեր,

զ) բանկերում բացում է հաշվարկային հաշիվներ,

է) կատարում է աշխատանքի բաշխում աշխատակիցների միջև,

ը) սահմանում է Կազմակերպության կառուցվածքն ու նրանց իրավասությունները,

թ) օրենքով և սույն կանոնադրությամբ սահմանված իր լիազորությունների սահմաններում արձակում է հրամաններ, հրահանգներ, տալիս պարտադիր կատարման համար ցուցումներ և վերահսկում դրանց կատարումը,

ժ) իրականացնում է մանկավարժական կադրերի ճիշտ ընտրություն և անհրաժեշտ պայմաններ ստեղծում նրանց մասնագիտական պատրաստվածության բարձրացման համար,

ի) վերահսկողություն է իրականացնում Կազմակերպության աշխատողների կողմից իրենց աշխատանքային պարտականությունների կատարման նկատմամբ,

լ) ապահովում է ներքին աշխատանքային կարգապահության կանոնների, աշխատանքի պաշտպանության և անվտանգության տեխնիկայի պահպանումը,

խ) կազմում է Կազմակերպության հաստիքային ցուցակն ու ծախսերի նախահաշիվը և դրանք, ներկայացնում համայնքի ղեկավարի հաստատմանը,

ծ) իրականացնում է Հայաստանի Հանրապետության օրենսդրությանը չհակասող և Կազմակերպության կառավարման մյուս մարմիններին չվերապահված այլ լիազորություններ:

1. Տնօրենի բացակայության դեպքում, համայնքի ղեկավարի գրավոր կարգադրության համաձայն, տնօրենի լիազորություններն իրականացնում է այլ անձ:
2. Կազմակերպության տնօրենի՝ ուսումնադաստիարակչական աշխատանքի գծով տեղակալը՝

ա) պատասխանատու է կազմակերպությունում ուսումնադաստիարակչական գործընթացի կազմակերպման, ուսումնական ծրագրերի իրականացման, դասավանդման որակի և սաների գիտելիքների մակարդակի համար,

բ) վերահսկողություն է իրականացնում ուսումնադաստիարակչական աշխատանքի ընթացքի, սաների առաջադիմության և վարքի նկատմամբ, կանոնավորում սաների ուսումնական ծանրաբեռնվածությունը,

գ) կազմակերպությունում կազմակերպում է մեթոդական աշխատանք, կազմում ուսումնական պարապմունքների դասացուցակ և ուսումնադաստիարակչական աշխատանքի վիճակի մասին հաշվետվություններ,

դ) ընդհանրացնում և տարածում է լավագույն խմբակավարների աշխատանքի դրական փորձը, մանկավարժներին հաղորդակից է դարձնում գիտության և մանկավարժության նորագույն նվաճումներին,

ե) ապահովում է Կազմակերպության և ընտանիքի սերտ կապն ու համագործակցությունը,

զ) կազմակերպում է սովորողների հանգիստը և ժամանցը, միջոցներ ձեռնարկում սոցիալապես անապահով երեխաներին օգնություն ցուցաբերելու ուղղությամբ:

1. Կազմակերպության տնտեսվարը՝

ա) պատասխանատու է Կազմակերպության շենքի և գույքի պահպանման, ուսումնական գործընթացի նյութատեխնիկական ապահովման, Կազմակերպության սանիտարահիգիենիկ ու բարեկարգ վիճակի, Կազմակերպության ուսումնական պարապմունքներին՝ դասասենյակների ժամանակին նախապատրաստման, հակահրդեհային պաշտպանության և սպասարկող անձնակազմի աշխատանքի կազմակերպման համար,

բ) միջոցներ է ձեռնարկում Կազմակերպության ուսումնանյութական բազան հարստացնելու և ամրապնդելու համար:

1. Խմբակի ղեկավարը (խմբակավարը)՝

ա) դաստիարակչական աշխատանք է կատարում իր խմբակի սաների շրջանում՝ սերտորեն համագործակցելով մյուս խմբակավարների հետ,

բ) ապահովում է սովորողների նկատմամբ Կազմակերպության և ընտանիքի մանկավարժական պահանջների միասնությունը,

գ) իրականացնում է խմբակի համար սահմանված գործավարությունը, Կազմակերպության տնօրինությանը ներկայացնում սովորողների հաճախումների և վարքի մասին տեղեկություններ,

դ) կազմակերպում է սովորողների առողջության ամրապնդմանն ու ֆիզիկական զարգացմանը նպաստող միջոցառումներ, մրցույթներ, նպատակային էքսկուրսիաներ, շրջագայություններ,

ե) արգելում է բոլոր այն նախաձեռնությունները, որոնք կարող են սաների առողջության, կյանքի համար վտանգ պարունակել կամ խաթարել ուսումնադաստիարակչական աշխատանքների իրականացումը:

1. **ԿԱԶՄԱԿԵՐՊՈՒԹՅԱՆ ՍԵՓԱԿԱՆՈՒԹՅՈՒՆԸ, ՆՐԱՆ ԱՄՐԱՑՎԱԾ ԳՈՒՅՔԸ ԵՎ   
   ՖԻՆԱՆՍԱ-ՏՆՏԵՍԱԿԱՆ ԳՈՐԾՈՒՆԵՈՒԹՅՈՒՆԸ**
2. Կազմակերպության սեփականությունը ձևավորվում է Կազմակերպության հիմնադրման ժամանակ և հետագայում հիմնադրի կողմից սեփականության իրավունքով նրան հանձնվող, ինչպես նաև Կազմակերպության գործունեության ընթացքում արտադրված և ձեռք բերված գույքից:
3. Կազմակերպությունն իրավունք ունի օրենքին, հիմնադրի որոշումներին և /կամ/ իր կանոնադրությանը համապատասխան իր հայեցողությամբ տիրապետելու, տնօրինելու և օգտագործելու սեփականության իրավունքով իրեն պատկանող գույքը:
4. Հիմնադիրը սեփականության իրավունքով Կազմակերպությանը պատկանող գույքի նկատմամբ չունի իրավունքներ՝ բացառությամբ՝ Կազմակերպության լուծարումից հետո մնացած գույքի:
5. Կազմակերպության սեփականության պահպանման հոգսը կրում է կազմակերպությունը:
6. Կազմակերպության սեփականության վրա կարող է բռնագանձում՝ տարածվել միայն դատական կարգով:
7. Հիմնադիրն իրավունք ունի վերցնելու իր կողմից Կազմակերպությանն ամրացված գույքը:
8. Կազմակերպությունն իրավունք չունի ամրացված գույքը կամ դրա նկատմամբ իր իրավունքներն օտարելու, գրավ դնելու, անհատույց օգտագործման հանձնելու: Կազմակերպությունն իրավունք ունի իրեն ամրացված գույքը համայնքի անունից հանձնելու վարձակալության՝ հիմնադրի համաձայնությամբ: Ամրացված գույքի վարձակալության ժամկետը չի կարող սահմանվել մեկ տարվանից ավելի՝ բացառությամբ հիմնադրի կողմից սահմանված դեպքերի: Ամրացված գույքի օգտագործման արդյունքում ստացված եկամուտները Կազմակերպության սեփականությունն են՝ բացառությամբ ամրացված գույքի վարձակալությունից գոյացած վճարների, որոնք սահմանված կարգով ուղղվում են համայնքային բյուջե: Կազմակերպությանն ամրացված գույքի օգտագործման ընթացքում առաջացած անբաժանելի բարելավումները հիմնադրի սեփականությունն են:
9. Կազմակերպությունը Հայաստանի Հանրապետության օրենսդրությամբ սահմանված կարգով տնօրինում է իր ֆինանսական միջոցները:
10. Կազմակերպության ֆինանսական միջոցները գոյանում են Սիսիանի համայնքի բյուջեով նախատեսված միջոցների հաշվին (համայնքի կարիքների համար ծառայությունների մատուցում, աշխատանքների կատարում, ապրանքների մատակարարում), Հայաստանի Հանրապետության օրենսդրությամբ չարգելված լրացուցիչ աղբյուրներից:
11. Կազմակերպության ֆինանսավորման լրացուցիչ աղբյուրներն են՝

ա)Սիսիանի համայնքի ավագանու սահմանած կարգով վճարովի կրթադաստիարակչական ծառայությունների մատուցումից ստացված միջոցները,

բ) բարեգործական, նպատակային ներդրումները, Հայաստանի Հանրապետության և օտարերկրյա կազմակերպությունների ու քաղաքացիների նվիրատվությունները,

գ) Հայաստանի Հանրապետության օրենսդրությամբ չարգելված և Կազմակերպության կանոնադրական խնդիրներին չհակասող գործունեությունից ստացված միջոցները:

1. Կազմակերպության գործունեության տարեկան ֆինանսական հաշվետվությունների հավաստիությունը կարող է ենթարկվել աուդիտի (վերստուգման)՝ համայնքի ղեկավարի կողմից ընտրված աուդիտորի կամ Հայաստանի Հանրապետության կառավարության ֆինանսական գործառույթ իրականցնող մարմնի կողմից:
2. Կազմակերպությունը շահույթը նպատակաուղղում է իր կանոնադրական խնդիրների իրականացմանը, նյութատեխնիկական բազայի ամրապնդմանը, աշխատողների սոցիալական հարցերի բարելավմանը:
3. **ԿԱԶՄԱԿԵՐՊՈՒԹՅԱՆ ԿՐԹԱԴԱՍՏԻԱՐԱԿՉԱԿԱՆ   
   ԳՈՐԾԸՆԹԱՑԻ ՄԱՍՆԱԿԻՑՆԵՐԸ**
4. Կազմակերպության կրթադաստիարակչական գործընթացի մասնակիցները որպես կանոն մինչև 18 տարեկան սաներն են, նրանց ծնողները /օրինական ներկայացուցիչները/, մանկավարժական աշխատողները:
5. Երեխաների ընդունելության ժամանակ Կազմակերպության տնօրինությունը պարտավոր է ծնողներին /օրինական ներկայացուցիչներին/ ծանոթացնել Կազմակերպության կանոնադրությանը և այլ փաստաթղթերի, որոնք կանոնակարգում են մանկապատանեկան Կազմակերպության գործունեությունը: Երեխաների իրավունքները և պարտականությունները սահմանվում են համապատասխան պայմանագրային հիմունքներով ու Կազմակերպության ներքին կարգապահական կանոններով:
6. Սաների ծնողների /օրինական ներկայացուցիչների/ իրավունքներն ու պարտականությունները սահմանվում են պայմանագրերով և այլ իրավական ակտերով:
7. Կազմակերպության անձնակազմի համալրման կարգը կանոնակարգվում է նրա կանոնադրությամբ:
8. Մանկավարժական աշխատանքի ընդունվում են այն անձինք, ովքեր, ըստ մասնագիտության, ունեն անհրաժեշտ մասնագիտական–մանկավարժական որակավորում:
9. Կազմակերպության մանկավարժն իրավունք ունի մասնակցելու Կազմակերպության կառավարմանը, համատեղությամբ կատարել գիտական, ստեղծագործական և մանկավարժական բնույթի աշխատանքներ:
10. Կազմակերպության մանկավարժական և մյուս աշխատողների իրավունքներն ու պարտականությունները սահմանվում են Հայաստանի Հանրապետության օրենսդրությանը համապատասխան, Կազմակերպության կանոնադրությամբ և աշխատանքային պայմանագրով:
11. Կազմակերպության մանկավարժական աշխատողները պարտավոր են ապահովել կրթադաստիարակչական ծրագրերի կատարումը:
12. Կազմակերպությունում արգելվում է սաների նկատմամբ հոգեկան և ֆիզիկական բռնության գործադրումը:
13. Սանը պարտավոր է՝

ա) բարեխղճորեն սովորել,

բ) խնամքով վերաբերվել Կազմակերպության գույքին,

գ) հարգել Կազմակերպության սաների և աշխատողների իրավունքներն ու արժանապատվությունը, պահպանել Կազմակերպության ներքին կարգապահական կանոնները:

1. Կազմակերպության երեխաների իրավունքները սահմանվում են Հայաստանի Հանրապետության օրենսդրությանը համապատասխան, Կազմակերպության կանոնադրությամբ, ներքին կարգապահական կանոններով:

**VII . ԿԱԶՄԱԿԵՐՊՈՒԹՅԱՆ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

1. Համայնքային Կազմակերպությունը կարող է վերակազմակերպվել կամ լուծարվել Հիմնադրի որոշմամբ, ՀՀ քաղաքացիական օրենսգրքով սահմանված կարգով:
2. Համայնքային Կազմակերպությունը կարող է լուծարվել նաև սնանկության հետևանքով, իսկ օրենքով նախատեսված դեպքերում նաև դատական կարգով։
3. Համայնքային Կազմակերպության լուծարման դեպքում պարտատերերի պահանջները բավարարելուց հետո մնացած գույքն ուղղվում է Սիսիանի համայնքի բյուջե։
4. Համայնքային Կազմակերպության լուծարմամբ նրա գործունեությունը դադարում է՝ առանց իրավունքները և պարտականություններն իրավահաջորդության կարգով այլ անձանց անցնելու։

Համայնքապետարանի աշխատակազմի քարտուղար՝ Վ.Միրաբյան